**Broj: 711-I-361-M-16/19-02-16**

Zagreb, 08. veljača 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Vilibora Sinčića, zastupnika u Hrvatskom saboru,** na 38. sjednici, održanoj 8. veljače 2019. g. daje sljedeće

**MIŠLJENJE**

**Nije u suprotnosti s odredbama ZSSI-a da dužnosnik Ivan Vilibor Sinčić, zastupnik u Hrvatskom saboru i predsjednik Odbora za zaštitu okoliša i prirode, prihvati rezervacija smještaja i kupnju zrakoplovne krate zbog grupne rezervacije leta, od strane trgovačkog društva Tehnixd.o.o., organizatora Međunarodne tehnološke konferencije o zaštiti Jadranskog mora i održivog gospodarenja komunalnim otpadom u gradovima uz Jadransku obalu Republike Hrvatske, Albanije, Crne Gore i Bosne i Hercegovine, koja će se održati 25. - 26. veljače 2019.g. u Dubrovniku, kao sudionik spomenute konferencije, pod uvjetom da troškove smještaja i refundaciju troška zrakoplovne karte snosi dužnosnik osobno ili tijelo u kojem obnaša dužnost.**

Obrazloženje

Zahtjev za davanjem mišljenja Povjerenstva podnio je dužnosnik Ivan Vilibor Sinčić, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-546-M-16/19-02-5 28. siječnja 2019. g., povodom kojeg se vodi predmet broj M-16/19.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog zakona, stoga je Ivan Vilibor Sinčić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Ivan Vilibor Sinčić navodi kako je zaprimio poziv trgovačkog društva TEHNIX d.o.o. za prisustvovanje na Međunarodnoj tehnološkoj konferenciji o zaštiti Jadranskog mora i održivom gospodarenju komunalnim otpadom u gradovima uz Jadransku obalu Republike Hrvatske, Albanije, Crne Gore i Bosne i Hercegovine, koja će se održati 25. - 26. veljače 2019. g. u Dubrovniku (u daljnjem tekstu: Konferencija). Dužnosnik navodi kako je smještaj za sudionike konferencije osiguran u hotelu Excelsior, rezervacija smještaja može se izvršiti putem organizatora konferencije, a sudionici konferencije sami podmiruju trošak smještaj prilikom odjave iz hotela. Također, i zrakoplovna karta može se rezervirati preko organizatora, dok se trošak iste podmiruje na način da organizator pošalje računa radi refundacije troška osobno dužnosniku ili Hrvatskom saboru. Slijedom iznesenog, dužnosnik Ivan Vilibor Sinčić traži mišljenje o mogućem sukobu interesa u odnosu na prethodno navedeno.

Uvidom u Registar dužnosnika kojeg vodi Povjerenstvo utvrđeno je kako je dužnosnik Ivan Vilibor Sinčić obnašao dužnost zastupnika u Hrvatskom saboru u razdoblju od 28. prosinca 2015. g. do 14. listopada 2016. g., a od 4. listopada 2016. g. ponovno obnaša istu dužnost.Također je utvrđeno da je dužnosnik Ivan Vilibor Sinčić predsjednik Odbora za zaštitu okoliša i prirode u Hrvatskom saboru.

Uvidom u podatke nadležnog sudskog registra Trgovačkog suda u Varaždinu, Povjerenstvo je utvrdilo kako je pod matičnim brojem subjekta: 070023288, OIB: 78013846555, upisano trgovačko društvo TEHNIX d.o.o., Donji Kraljevec. Đuro Horvat upisan je kao jedini osnivač d.o.o. i direktor, ovlašten za zastupanje trgovačkog društva pojedinačno i samostalno.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 3. ZSSI-a propisano je kako dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Povjerenstvo je slijedom gore navedenog utvrdilo kako je predmetni poziv dužnosniku Ivanu Vilibora Sinčiću kao predsjedniku Odbora za zaštitu okoliša i prirode Hrvatskog sabora za sudjelovanje na Konferenciji upućen od strane privatnog trgovačkog društva TEHNIX d.o.o. Prihvaćanje tog poziva kao i rezervacije smještaja i plaćanja zrakoplovne karte zbog grupne rezervacije leta od strane spomenutog trgovačkog društva kao organizatora Konferencije, u konkretnom slučaju ne smatra se darom u smislu čl. 11. ZSSI-a, niti je u suprotnosti s odredbama ZSSI-a ukoliko trošak smještaja i refundaciju troška zrakoplovne karte snosi dužnosnik osobno ili tijelo vlasti u kojem obnaša dužnost.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Vilibor Sinčić, elektroničkom dostavom
2. Objava na internetskoj stranici Povjerenstva
3. Pismohrana